Vars springbokvelle in Van Riebeecktuine gevind | George Herald
Vars springbokvelle in Van Riebeecktuine gevind
Friday, 27 May 2016, 08:00
Anthony Luff (links), verantwoordelik vir sekuriteit in die Van Riebeecktuine, en Marius Lambrecht, opsigter, met die springbokvelletjies in die voorgrond. Foto: Alida de Beer
GEORGE NUUS - Twee vars springbokvelle wat in 'n plastieksak in die Van Riebeecktuine weggegooi is, het die opsigter en tuinier Woensdagoggend onkant gevang.
Marius Lambrecht was op sy gebruiklike rondte om rommel in die park op te tel toe hy op die blou sak met die ongewone inhoud afkom. Dit het op die dik mat akkerblare onder die bome langs die parkeerarea aan Davidsonweg se kant van die park gelê.
Anthony Luff, verantwoordelik vir die sekuriteit in die tuine, vermoed dit is wilddiewe wat die bokke op 'n plaas in die omgewing geskiet het en van die velle ontslae wou raak. "Die polisie is ontbied, maar hulle het gesê dit is 'n aangeleentheid vir CapeNature. Dié het gesê hulle kan niks doen nie, want daar is geen bewyse nie en dat die bokke buite die area geskiet kon gewees het," het Luff gesê.
Luff, wat in die Denneoord-omgewing woon, het gesê hy vermoed daar is wel wilddiewe in die omgewing.
"Ons het al op 'n bosbok afgekom in die bos naby Denneoord met 'n pyl in sy boud en 'n ander keer 'n bababokkie gevind waarvan die rug met 'n groot klip afgegooi is. Dit het nog gelewe. Ek vermoed dit is haweloses wat hulle wil vang om te eet."
Die netheid en sekuriteit in die Van Riebeecktuine het met rasse skrede verbeter nadat die Van Riebeecktuinevereniging 'n paar jaar gelede daadwerklike stappe begin neem het om haweloses wat snags daar oornag, uit die park te probeer hou en rommel op te ruim. Luff sê dit is 'n nimmereindigende stryd.
Haweloses wat vullissakke op vullisverwyderingsdae uit die nabygeleë woonbuurte wegdra, gaan na die park om dit daar oop te skeur en dit word dan net so gelos. "Die haweloses kap selfs hout om hier vuur te maak. Daar is besluit om die toiletgebou heeltemal toe te messel nadat dit herhaaldelik deur vandale beskadig is. Mense kom parkeer ook helder oordag hier om te eet en los dan hul papiere en houers net so agter."
Ten spyte van die voortdurende stryd, kry die vereniging baie positiewe terugvoer. John Bailey, die voorsitter, sê hulle ontvang deesdae meer komplimente oor die voorkoms van die tuine.
"Ons probeer inwoners aanmoedig om die park te gebruik. Ons nooi gesinne om hier te kom ontspan met 'n piekniek, of hulle kan met hul honde kom stap of fietsry. Hier is verskeie paadjies."